Atria

Atria Oyj on suomalainen elintarviketeollisuuden yritys.

Atria-konserni jakaantuu neljään liiketoiminta-alueeseen, jotka ovat Atria Suomi, Atria Skandinavia, Atria Venäjä ja Atria Baltia. Atrian asiakasryhmiä ovat päivittäistavarakauppa, Food Service -asiakkaat ja alan teollisuus. Lisäksi sillä on omiin tuotemerkkeihin perustuvaa Fast Food -konseptiliiketoimintaa.

Atrian juuret ulottuvat vuoteen 1903, jolloin perustettiin sen vanhin omistajaosuuskunta. Atria Oyj:n osakkeet listataan Helsingin pörssissä.

Historia 

 1903: Kuopion Karjanmyyntiosuuskunta (KKO) perustetaan Bruno Ilmoniemen johdolla. 
 1910: KKO ostaa makkaratehtaan, ja ensimmäiset Atrian makkarat valmistetaan.
 1914: Itikka perustetaan Seinäjoella.
 1917: Itikka rakentaa makkaratehtaan.
 1937: Ensimmäiset atrialaiset valmisruuat myyntiin.
 1938: KKO vaihtaa nimekseen Savo-Karjalan Osuusteurastamo.
 1956: Savo-Karjalan Osuusteurastamo vaihtaa nimekseen Lihakunta. Toiminta kattaa myös teollisuuden ja kaupan.
 1972: Lihakunnan ja Karjapohjolan fuusio. Toiminta laajenee Pohjois-Suomeen.
 1975: Lihakunta ostaa Pohjolan Liha Oy:n.
 1975: Itikka ostaa Maan Liha Oy:n osake-enemmistön.
 1981: Lihakunta hankkii omistukseensa osan Osuustukkukaupan lihasektorista.
 1981: Itikka hankkii omistukseensa osan Osuustukkukaupan lihasektorista.
 1985: Itikka ostaa OK-Liha Oy:n.
 1988: Lihakunnan tytäryhtiö Lihapolar Oy perustetaan. Se huolehtii kaikesta tuotannollisesta toiminnasta, myynnistä ja markkinoinnista.
 1988: Itikka Liha-botnia Oy perustetaan. Kaikki Itikan teollinen ja kaupallinen toiminta hankintaa ja eläinvälitystä lukuun ottamatta siirretään tytäryhtiölle, Itikka Liha-botnialle.
 1990: Lihapolar Oy ja Itikka Liha-botnia Oy fuusioituvat.
 1991: Itikka-Lihapolar aloittaa toimintansa. Yhtiö hankkii omistukseensa Osuuskunta Pohjanmaan Lihan ja listautuu pörssiin.
 1992–1996: Toimintoja keskitetään voimakkaasti kolmeen toimipisteeseen.
 1996: Nurmon valmisruokatuotantoa tehostetaan.
 1999: Forssalainen Liha ja Säilyke Oy hankitaan osaksi konsernia.

Atria listautui Helsingin pörssiin vuonna 1994. Yhtiö syntyi kahden suomalaisen liha-alan yrityksen, Lihapolar Oy:n ja Itikka Liha-botnia Oy:n fuusiossa vuonna 1990.

Liiketoiminta-alueet 
 Atria Suomi – johtava tuotemerkki on Atria, joka on useiden tuoteryhmiensä markkinajohtaja Suomessa. Sen kokonaismarkkinaosuus päivittäistavarakaupassa on yrityksen oman arvion mukaan noin 27 prosenttia.

 Atria Skandinavia – tunnetuin tuotemerkki Ruotsissa on Sibylla, joka on myös Atrian kansainvälisin brändi. Tanskassa tunnetuin merkki on puolestaan 3-Stjernet. Ruotsissa Atria oli vuoden 2013 vuosikertomuksen mukaan makkaroiden ja leivänpäällisten markkinoiden toiseksi suurin, Tanskassa taas markkinajohtaja.

 Atria Venäjä – tuotemerkkejä ovat Pit-Product ja CampoMos. Pit-Product-brändi on tuoteryhmiensä markkinajohtaja Pietarin päivittäistavarakaupassa noin 20 prosentin osuudella. CampoMosin markkinaosuus Moskovassa ja Pietarissa on pieni.

 Atria Baltia – tuotteita valmistetaan ja markkinoidaan pääasiassa Virossa. Tuotemerkkejä ovat Maks & Moorits, VK ja Wõro. Atrian markkinaosuus leivänpäällisissä ja makkaroissa on maassa noin 15 %.

Tärkeimmät/merkittävimmät konserniyritykset liiketoiminta-alueiden mukaisesti 

Atria Suomi Oy on Atria Oyj:n tytäryhtiö, joka vastaa konsernin Suomen toiminnoista. Yritys kehittää, valmistaa ja markkinoi tuoreita elintarvikkeita ja niihin liittyviä palveluja. Atria Suomen liiketoimintoja ovat:

 lihaliiketoiminta
 lihavalmisteliiketoiminta
 siipikarjaliiketoiminta
 valmisruokaliiketoiminta

Muita konserniyrityksiä:

 Atria-Tekniikka Oy, vastaa tuotantolaitosten huollosta ja kunnossapidosta
 A-Logistiikka Oy, vastaa Atria Suomen logistiikasta
 A-Rehu Oy, vastaa rehuliiketoiminnasta
 A-Tuottajat Oy, Atria Suomen lihanhankintaan keskittynyt yhtiö

Atria Skandinavia on Atria Oyj:n liiketoiminta-alue Ruotsissa ja Tanskassa. Atria Skandinavia valmistaa ja markkinoi lihavalmisteita, ateriaratkaisuja ja herkuttelutuotteita.

Muita konserniyrityksiä:

 3-Stjernet A/S, Tanska
 Atria Concept AB, Ruotsi
 Atria Denmark A/S, Tanska
 Atria Foodservice AB, Ruotsi
 Atria Retail AB, Ruotsi
 Atria Scandinavia AB, Ruotsi
 Atria Supply AB, Ruotsi
 Falbygdens Ostnederlag AB, Ruotsi
 Ridderheims Falbygdens AB, Ruotsi

Atria Venäjällä on kolme tuotantolaitosta: kaksi Pietarissa (Gorelovo ja Sinyavino) ja yksi Moskovassa.

OOO Pit-Product on Atria Oyj:n Pietarissa sijaitseva tytäryhtiö. Vuonna 1996 perustettu Pit-Product-yritysryhmä on Pietarin alueen suurin lihanjalostaja. Yhtiöllä on kaksi tuotantolaitosta, ja sillä on noin 1 500 työntekijää. Yhtiön päätuotteita ovat erityyppiset lihavalmisteet. Yhtiö on kuulunut Atria-konserniin syyskuusta 2005 lähtien.

OOO CampoMos on Atrian Oyj:n Moskovassa sijaitseva tytäryhtiö. Yhtiöllä on tuotantolaitos Moskovassa, ja sen päämarkkina-alueet ovat Moskovan ja Pietarin alueet. Päätuotteita ovat lihavalmisteet ja pizzat. Yhtiö on kuulunut Atria-konserniin lokakuusta 2008 lähtien.

Atrian Baltia toimii Virossa, ja sen päätuotteita ovat liha, lihavalmisteet ja kuluttajapakattu liha.

Atria Eesti AS on toiminut Viron markkinoilla vuodesta 2005, jolloin se osti AS Valga Lihatööstus -yhtiön. Vuonna 2008 Atria osti AS Wõro Kommerts- ja AS Vastse Kuuste Lihatööstus -yhtiöt. Atrian toiminnot Virossa on yhdistetty Atria Baltia -liiketoiminnaksi, jonka päätuotemerkit ovat Maks & Moorits, Wõro ja VK.

Lähteet

Kirjallisuutta
Mönkkönen, S. J.: Lihakunta 1903–1993 90 vuotta. Kuopio 1993.
Lihakunta 75 vuotta. Kuopio 1978.
Sandelin, G.: Pohjalainen lihatalo. Itikka 1914–1989. Kokkola 1989. ISBN 9789529009268.
Perkkiö, Sirpa: Lihakunta 1903–2003. Parhaita leikkeleitä 100 vuoden ajalta kuvin ja sanoin. Kuopio 2002.
Perkkiö, Sirpa: Itikka osuuskunta 90 vuotta. Kuopio 2004. ISBN 9789529178704.
Orrenmaa, Anssi: Operaatio Atria. Keuruu 2007. ISBN 9789511220916.

Aiheesta muualla

 Atria Oyj:n kotisivut
 Atria Tuottajat

Suomalaiset elintarvikeyritykset
Suomalaiset pörssiyhtiöt